钦定古今图书集成/明伦汇编/官常典/第065卷 > 清河王覃 新蔡王籥
## 钦定古今图书集成/明伦汇编/官常典/第065卷 > 清河王覃 新蔡王籥

按《晋书清河康王传》：永康元年，清河康王遐薨，子覃
嗣立。及冲太孙薨，齐王冏表曰：“东宫旷然，冢嗣莫继，
天下大业，帝王神器，必建储副，以固洪基。今者后宫
未有孕育，不可庶幸将来，而虚天绪，非祖宗之遗志，
社稷之长计也。礼，兄弟之子犹子。故汉成无嗣，继由定陶。孝和之绝，安以绍兴。此先王之令典，往代之成
式也。清河王覃，神姿岐嶷，慧智早成；康王正妃，周氏
所生，先帝众孙之中，于今为嫡。昔薄姬贤明，文则承
位；覃外祖恢世载名德。覃宜奉宗庙之重，统无穷之
祚，以宁四海颙颙之望。覃兄弟虽并出绍，可简令淑
还为国后，不替其嗣。辄谘大将军颖及群公卿士，咸
同大愿，请具礼仪，择日迎拜。”遂立覃为皇太子。既而
河间王颙胁迁大驾，表成都王颖为皇太弟，废覃复
为清河王。初，覃为清河世子，所佩金铃，凝生隐起如
麻粟，祖母陈太妃以为不祥，毁而卖之。占者以金是
晋行大兴之祥，覃为皇嗣，是其瑞也。毁而卖之，象覃
见废不终之验也。永嘉初，前北军中候任城吕雍、度
支校尉陈颜等谋立覃为太子，事觉，幽于金墉城。未
几被害，时年十四。葬以庶人礼。弟籥，初封新祭王。覃
薨，还封清河王。